  Майя Бывальцева 5-тӥ куарусёнэ Ижкарын Калыкъёслэн эшъяськон юртсы азьын «Ми калыкъёсты огазеяськом» фестиваль ортчиз. Со ужъюртлэн 10 ар тырмонэзлы сӥземын вал, ивортэ солэн пресс-службаез. Ужрадэ Удмуртиысь кырӟанъя но эктонъя фольклор коллективъёс, нимаз кырӟасьёс пыриськизы. Соос пӧлын Богдан Анфиногенов, Сандхут Матевосян, удмуртъёслэн кырӟанъя «Инвожо», поръёслэн «Мари сэм», мордваослэн «Валдолей» ансамбльёссы. Ижкарын улӥсьёсты но куноосты Удмуртиын улӥсь калыкъёслэн лулчеберетэнызы, йылолъёсынызы тодматон вылысь фестивалез радъязы Калыкъёслэн эшъяськон юртазы ужасьёс, соослы йӧскалык политикая министерствоысь ӧнерчиос юрттӥзы. Эшъяськон юртын ужасьёс нылпиослы тунсыко мастер-классъёс ортчытӥзы. Нылъёс но пиос Россиысь калыкъёслэн шудонъёсазы пыриськизы, асфальт вылэ йӧскалык матрёшкаосты суредазы но буязы. Фестивалез удмурт кырӟанъёс улсын эктон йылпумъяз. Тодэ вайытом, Удмуртиысь Калыкъёслэсь эшъяськон юртсэс Ижкарын 3-тӥ куарусёнэ 2008-тӥ арын усьтӥзы. Котырес лыдпуслы сӥзем сӥё-дано ужрад толон, 5-тӥ куарусёнэ, ортчиз.  Тегъёс: Мерлык Лулчеберет Ижкар Удмуртия йӧслыкъёс  